אדם בהופעה, מאי 2002
**חיים כהן** (נולד ב-1 במאי 1960), המוכר בשם הבמה **אדם**, הוא זמר ושחקן ישראלי.

ביוגרפיה
--------

אדם נולד, גדל והתחנך בעכו בשם **חיים כהן**. בילדותו למד בבית הספר "התומר" ובנעוריו למד בבית הספר "דרסקי". לאחר שירותו הצבאי עבר להתגורר בחיפה ובהמשך עבר להתגורר בתל אביב כדי ללמוד ריקוד ומשחק (בין השאר ב"בית צבי"). באותה תקופה שאף להפוך לשחקן והשתתף בהצגות לילדים.

קריירה
------

בתחילת שנות ה־80 הקים עם רפי פרסקי את להקת הרוק "כתם". השניים הופיעו
במועדונים באזור המרכז, ביניהם "הפינגווין" והקליטו כמה שירים בבית הספר לסאונד.

אדם זכה לחשיפה בתחרות הקדם אירוויזיון בשנת 1985, כשהיה רקדן וזמר ליווי של יזהר כהן בשיר "עולה עולה". השיר נבחר לייצג את ישראל באירוויזיון 1985.

את הקריירה כזמר עצמאי החל אדם בצרפת בתחילת 1986, תחת שם הבמה "**כריס לייף**" (Cris Life). הוא הקליט שם שלושה שירים באנגלית: "Gypsy Lady" ,"Living Alone" ו-"No More Light", שהפך בגרסה העברית ל"אין מוצא". אך השירים לא משכו תשומת לב רבה.

לאחר חזרתו לישראל, החל בהקלטת אלבומו הראשון "סוד". הוא יצא לאור באפריל 1987, והופק בידי יזהר אשדות, שגם עיבד והלחין שבעה מתוך תשעת השירים בו, וניגן בהקלטות בכל הכלים. את המילים לשירים כתבה בת זוגו של אשדות, אלונה קמחי. בלטו בו השירים "תמונות", "נוסע רחוק", "אין מוצא" ושיר הנושא. האלבום זכה להצלחה גדולה, ותוך זמן קצר נמכרו ממנו יותר מ-45,000 עותקים. בעקבות הצלחת האלבום הפך אדם בן-לילה לכוכב ענק, אליל נוער וסמל מין. בדצמבר אותה שנה השתתף בפעם הראשונה בפסטיגל בשיר "לא לוקח בקלות" (מילים: אלונה קימחי, לחן ועיבוד: יזהר אשדות), וזכה במקום הראשון.

בקיץ 1988 יצא אלבומו השני "מרחוק לרחוק" בעיבודים והפקה מוזיקלית של יזהר אשדות. בין שירי האלבום בלטו: "מרחוק לרחוק" (מילים: אלונה קמחי, לחן: יזהר אשדות), "מכור לאהבה" (מילים: אהוד מנור, לחן: נאוה ברוכין וקן ברג'ס) "שקיעה אחת" (מילים: אלונה קימחי, לחן: יזהר אשדות) עם קולות של הזמרת תמנה בראואר, "היא רוקדת לבדה" (מילים: רחל שפירא, לחן: קורין אלאל), ובמיוחד "מצטער" (מילים: רחל שפירא, לחן: יזהר אשדות), שזכה בתואר "שיר השנה" במצעד הפזמונים תשמ"ח של רשת ג'. אדם גם זכה באותה שנה בתואר "זמר השנה" של התחנה. בדצמבר השתתף בפעם השנייה ברציפות בפסטיגל, וזכה במקום הראשון בשיר "אל תשכח" (מילים: אהוד מנור, לחן ועיבוד: הנרי ברטר).

בסוף 1989 יצא אלבומו השלישי "חופשי" בעיבודים והפקה מוזיקלית של מתי כספי, שגם ניגן בפסנתר, קלידים, כלי הקשה, ושר קולות רקע. באלבום נעשה ניסיון לפנות לקהל בוגר יותר עם כותבים כמו אהוד מנור, מאיר גולדברג, ואסתר שמיר. האלבום זכה להצלחה פחותה לעומת שני אלבומיו הראשונים. בין שירי האלבום בלטו "איש עוד לא הכיר אותי", "תפקיד חיי", ו"יש אהבה". בדצמבר אותה שנה השתתף וזכה בפעם השלישית ברציפות בפסטיגל בשיר "כמו גיבור מצויר" (מילים: אהוד מנור, לחן ועיבוד: הנרי ברטר).

בדצמבר 1990 השתתף וזכה בפעם הרביעית ברציפות בפסטיגל, בשיר "מתנשקים בצרפתית" (מילים: שמרית אור, לחן: דן שאול, עיבוד: רן בגנו).

במרץ 1991 השתתף לראשונה בקדם אירוויזיון בשיר "יחד נעמוד" שכתב אורי סלע, הלחין ועיבד הנרי ברטר, והגיע למקום השני. עוד באותה שנה הוציא את האלבום "פעמיים ביום", שהורכב בעיקר מהשירים הבולטים משלושת אלבומיו הראשונים, וממעט שירים חדשים, בהם היה שיר הנושא (מילים: יענקל'ה רוטבליט, לחן: גידי שטרן, עיבוד: רן בגנו), שהגיע למקום ה-37 במצעד הפזמונים השנתי תשנ"א של רשת ג'.

בשנים 1992–1995 שיחק אדם ב"פלאי קלעים" בתפקיד עצמו. בשנים 1994–1995 שיחק במחזמר "הקוסם!", בתפקיד "פחפח" איש הפח, לצד מיכל ינאי וצחי נוי.

ב-1 באפריל 1993 התחרה בשנית בקדם-אירוויזיון בשיר "עד" (מילים: אהוד מנור, לחן ועיבוד: קובי אושרת) והגיע למקום השלישי בתחרות.

ב-1994 יצא האלבום "הימים שאנחנו ביחד", ומתוכו הצליחו השירים: "זה לא מסתדר לי", "לילות אהבה", "נגד הגורל" וקאבר לשיר "ברוש".

בדצמבר 1995 הופיע שוב בפסטיגל, בשיר "בחיק הטבע" (מילים: אהוד מנור, לחן: נורית הירש, עיבוד: יורם צדוק).

ב-1999 יצא בחברת הד-ארצי "אדם - האוסף" - 2 תקליטורים, עם 29 שירים עם מיטב הלהיטים.
באותה שנה שיחק בהצגת הילדים "בגדי המלך החדשים" לצידו של חנן גולדבלט.

ב-2000 שיחק בהצגת הילדים "גוליבר" לצידם של שרון צור, גדי יגיל, אורי גבריאל, וקרן שמש.

בשנים 2006–2008 שימש מנהל שיט באונייה.

ב-2009 הוציא שלושה סינגלים: "חורף", "אל תיקחו לי את האהבה" ו"סניוריטה".

בפברואר 2010 הוציא את האלבום "רגעים קטנים" שכלל את "אין יותר שדים", שיר הנושא מתוך הסרט התיעודי "חיים ואדם" שביימה מירי בן-חיים-פרלמן. את השיר כתב יוני זיכהולץ, והלחין איתי פרלמן נסיך. עוד כלל את האלבום את הסינגלים "חורף", "אל תיקחו לי את האהבה" וסניוריטה" שיצאו ב-2009.

במאי 2011 השתתף אדם בתוכנית הריאליטי "היכל התהילה" ששודרה בערוץ 24. הוא העפיל לגמר התוכנית וסיים במקום החמישי.

ב-2014 הוציא אדם את אלבום ההופעה "Live זאפה", שכלל, נוסף על להיטיו הגדולים, גם שני שירים חדשים.

ב-2017 דיבב את בלתזר בראט בסרט "גנוב על העולם".

במאי 2018, לאחר שהות ארוכה בבית חולים, פירסם אדם את הסינגל "בסוף כולם רוצים אהבה". בחנוכה של אותה שנה שיחק בהצגת הקוסם מארץ עוץ לצד רינת גבאי בתפקיד איש הפח.

ביוני-יולי 2019 שיחק במחזמר "לזרוס" במרכז ענב, בתפקיד תומאס ניוטון.

בשנת 2020 השתתף בפסטיגל בפעם השישית.

בספטמבר 2023 במהלך הטיפולים הרפואיים במחלת הסרטן, הקליט עם אילנית דואט שנכתב על ידי יואב גינאי והולחן ועובד על ידי יהונתן פרלמן, "ללמוד שוב לעוף".

חיים אישיים
-----------

בשנת 1981 התחתן אדם עם מיכל בת שבע דנינו (לימים, רעייתו של שולי רנד), אך הם התגרשו תשעה חודשים מאוחר יותר.

באוקטובר 2007 אדם יצא מהארון.

בשנת 2010 הוקרן סרטה התיעודי של הבמאית מירי פרלמן, "חיים ואדם". הסרט מלווה את אדם במשך ארבע שנים, בין השאר בעבודתו בספינת בידור, בפרידה מבן זוגו יניר, ובביקור בקברה של אמו, חוה.

אדם הוא בעליהם של שני בתי קפה בשם "אדמ'ס" – האחד בתל אביב והשני בהרצליה פיתוח, בהם מופיעים אמנים צעירים, ולעיתים אף הוא בעצמו.

בספטמבר 2017 הגיע לבית החולים איכילוב לניתוח להוצאת כיס המרה. הניתוח הסתבך, והוביל לדלקת בלבלב והיא גרמה לפגיעה באיברים סמוכים. ב-2 בינואר 2018, נודע שחלה החמרה במצבו והוא הועבר לטיפול נמרץ כירורגי. ב-8 בפברואר 2018 שוחרר מבית החולים.

לאחר שהתגורר במשך כשלושים שנה בתל אביב שב לחיפה, בה הוא מתגורר כיום.

במאי 2023 חשף כי הוא חולה במחלת הסרטן.

דיסקוגרפיה
----------

 ערך מורחב – **דיסקוגרפיה של אדם**  

### אלבומי אולפן

* **סוד** (1987)
* **מרחוק לרחוק** (1988)
* **חופשי** (1989)
* **הימים שאנחנו ביחד** (1994)
* **סוד האחד** (1999)
* **רגעים קטנים** (2010)
* **גאולה** (2019)

### אלבומי אוסף

* **פעמיים ביום** (1991)
* **אדם – האוסף** (1999)

### אלבומי הופעה

* **LIVE זאפה – הלהיטים הגדולים** (2014)
* **לייב בגריי 2023** (2024)

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **אדם (זמר)** |
| ויקישיתוף תמונות ומדיה בוויקישיתוף: **אדם (זמר)** |

* אדם, ברשת החברתית פייסבוק
* אדם, במיזם "אישים" לתיעוד היצירה הישראלית
* אדם, באתר שירונט
* אדם, באתר MusicBrainz (באנגלית)
* אדם, באתר Discogs (באנגלית)
* אדם, באתר Tab4u
* אדם, באתר סטריאו ומונו
* אדם, דף שער בספרייה הלאומית
* אדם, באתר MOOMA (בארכיון האינטרנט)
* ירון פריד, אדם: המוצר, כותרת ראשית, 6 ביולי 1988
* אור ברנע, פתאום שב אדם, באתר ynet, 1 בינואר 2009
* קרן נתנזון, ארון? איזה ארון?, באתר ynet, 13 בינואר 2010
* סמדר שילוני, כוח אדם, באתר ynet, 4 בפברואר 2010
* דורון ברוש, אלה החיים, באתר nrg‏, 4 בפברואר 2010
* יונתן אסתרקין, אדם מחפש משמעות: ריאיון עם הזמר אדם, באתר nrg‏, 3 באפריל 2011
* חן לב, "אם אין לך קהל, אתה לא קיים": אדם בדרך לסיבוב הופעות, באתר nrg‏, 20 בספטמבר 2011
* עמית קוטלר, אדם בהופעה: נוסע רחוק, נשאר קרוב, באתר ynet, 24 בדצמבר 2013
* דודי פטימר, ‏הצגת בכורה: 30 שנה אחרי שיצא האלבום, אדם מגלה לנו את הסוד, באתר מעריב אונליין, 17 בדצמבר 2016
* חן לב, ‏אדם לא נוסטלגי: "המעריצות הוותיקות טוענות שאני מחזיר אותן לגיל 15", באתר מעריב אונליין, 27 באפריל 2017
* סרטונים עמי פרידמן, אדם: "המעריצות מפעם מתנצלות בפניי היום", באתר ynet, 18 ביולי 2017
* אתר למנויים בלבד אתי אברמוב, כוח אדם, באתר "ידיעות אחרונות", 16 במאי 2018
* שגיא בן נון‏, הסטירות, המחלה והתשוקה לחיים: אדם מדבר על השנה הקשה בחייו. ריאיון, באתר וואלה!‏, 23 באוגוסט 2018
* אתר למנויים בלבד רז שכניק, "אחרי חודשי צום ארוכים באיכילוב, איפשרו לי לאכול קרטיב, זה היה רגע של הכרת תודה שאולי ניצול שואה יבין", באתר "ידיעות אחרונות", 8 בנובמבר 2018
* טליה לוין, ‏אדם: "אחרי שקיבלתי את החיים בחזרה הבנתי שזה או לנבול או לפרוח", באתר מעריב אונליין, 9 בדצמבר 2018
* נטלי פורטי, ‏אדם: "שכבתי 5 חודשים בבי"ח ולא הצלחתי להרים יד, זה דרש עבודה רוחנית", באתר מעריב אונליין, 25 באפריל 2019
* שיר זיו, אדם: "יש בי חרטה שלא הקמתי משפחה, הייתי יכול להיות מאושר", באתר ישראל היום, 24 ביוני 2021
* בר זגה, אדם: "לא הייתי בארון אף פעם, אפילו לא דקה אחת בחיים שלי", באתר ynet, 17 במרץ 2022

הערות שוליים
------------

1. ↑  השיר מהפסטיגל אינו קשור לשיר של "הנשמות הטהורות"
2. ↑  "נשבעתי לבלוע את החיים": השיר החדש של אדם, באתר וואלה!‏, 22 במאי 2018
3. ↑  רן בוקר, בזמן הטיפולים בסרטן: הדואט שאדם הקליט עם אילנית, באתר ynet, 20 בספטמבר 2023
4. ↑  אדם בחוץ, באתר וואלה!‏, 14 באוקטובר 2007
5. ↑  רויטל ונונו, אדם: "המעריצות תמיד ידעו שאני גיי", באתר mynet (כפי שנשמר בארכיון האינטרנט), 16 בדצמבר 2013
6. ↑  איתי גל, ממה סובל הזמר אדם שאושפז במצב קשה, באתר ynet, 26 באוקטובר 2017
7. ↑  רן בוקר, ביה"ח איכילוב: חלה החמרה במצבו הרפואי של הזמר אדם, באתר ynet, 2 בינואר 2018
8. ↑  רן בוקר, הזמר אדם חושף: "אני מתחיל טיפולי כימותרפיה והקרנות", באתר ynet, 28 במאי 2023

| אדם |
| --- |
| דיסקוגרפיה |
| אלבומי אולפן | סוד • מרחוק לרחוק • חופשי • הימים שאנחנו ביחד • סוד האחד • רגעים קטנים • גאולה |
| אלבומי אוסף | פעמיים ביום • אדם – האוסף |
| אלבומי הופעה | *LIVE* זאפה – הלהיטים הגדולים • לייב בגריי 2023 |
| סינגלים | "לא לוקח בקלות" • "הכרזת מלחמה" • "ימים ברקיע" • "אין מוצא" • "בלדה בין כוכבים" • "סוד" • "תמונות" • "נוסע רחוק" • "מצטער" • "היא רוקדת לבדה" • "שקיעה אחת" • "איש עוד לא הכיר אותי" • "מרחוק לרחוק" • "מכור לאהבה" • "איש עוד לא הכיר אותי" • "תפקיד חיי" • "פעמיים ביום" • "עד" • "ברוש" • "לילות אהבה" • "נגד הגורל" • "סוס מעץ" • "מחר יהיה שקט" • "הדברים הכי פשוטים" |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007307429505171
* LCCN: n2015002825
* MusicBrainz: 2fdfd3dc-f137-4fee-a22e-7806f41a5529
* VIAF: 121348928
* WorldCat (עם VIAF): 121348928

 |